কলকাতা আর মিউনিখ। দুই মহাদেশের দুই শহরের মধ্যে বিস্তর দূরত্ব। কিন্তু মনের টান থাকলে তো নিমেষেই কলকাতা আর মিউনিখ মিলেমিশে একাকার হয়ে যায়। 
শহর কলকাতার আকাশ গোমরাথোরিয়াম। ঝিরঝিরে বৃষ্টি হচ্ছে। তবুও উৎসাহে খামতি নেই আমজনতার। দুর্যোগ মাথায় নিয়ে প্যান্ডালে প্যান্ডালে মানুষের ভিড়। মা দুগ্গা এসে গিয়েছেন বাপের বাড়ি। 

এই বিষয়ে অন্যান্য খবর

কতটা ফিট সনি, মেসির দেশ থেকে মুখ খুললেন ম্যাজিশিয়ানের চিকিৎসক


 


 
এই পুজোর কলকাতার জন্য সুদূর মিউনিখ থেকে এক বুক ভালবাসা জানালেন কিংবদন্তি জার্মান গোলকিপার অলিভার কান। তাঁর সঙ্গে শহর কলকাতার যোগাযোগ যে এক দশকের।  
দশ বছর আগে ‘ফুটবলের মক্কা’য় এসেছিলেন শেপ মায়ারের ভক্ত গোলকিপার। সেটাই ছিল তাঁর ফেয়ারওয়েল ম্যাচ। কানের বায়ার্ন মিউনিখের প্রতিপক্ষ ছিল মোহনবাগান। যুবভারতী সেদিন দেখেছিল জনস্রোত। ১ লক্ষ ২০ হাজার মানুষ বাঙালির বড় প্রিয় যুবভারতীতে সেদিন ভিড় জমিয়েছিলেন। বিশালাকায় স্টেডিয়ামের বাইরেও ছিলেন অসংখ্য মানুষ।
 
২০০২ বিশ্বকাপের ‘সোনার বল’-এর মালিক এখনও কলকাতার নাম শুনলে নস্টালজিক হয়ে পড়েন। তাঁর কথা শুনলে ফুটবল বিশ্ব শ্রদ্ধায় মাথা নুইয়ে ফেলে। 
মোহনবাগানের প্রাণভোমরা হোসে রামিরেজ ব্যারেটো এদিন বলছিলেন, ‘‘কলকাতায় খেলে গিয়েছেন কান। কলকাতাকে যে এখনও তিনি ভুলতে পারেননি, তাতেই বোঝা যাচ্ছে কত বড় মাপের মানুষ উনি। আমি সেই ম্যাচটা খেলতে পারিনি। তখন ব্রাজিলে ছিলাম।’’ কানের ফেয়ারওয়েল ম্যাচ খেলতে না পারার জন্য এখনও হয়তো ব্যারেটো হা-হুতাশ করেন। 
 
দশ বছর আগে খেলে গেলেও কানের স্মৃতিতে জীবন্ত মোহনবাগানের বিরুদ্ধে জীবনের শেষ ম্যাচের স্মৃতি। ফুটবল নেক্সট ফাউন্ডেশনের কর্ণধার কৌশিক মৌলিকের কাছে স্মৃতিচারণও করেন জার্মানির বিখ্যাত গোলকিপার। কৌশিকবাবু বলছিলেন, ‘‘মিউনিখ থেকে সদ্য ফিরেছি। ওখানে আমার সঙ্গে কানের দীর্ঘক্ষণ কথা হয়েছে। এখনও কলকাতা নিয়ে অসম্ভভ রকমের নস্টালজিক কান।’’  
দিন কয়েক আগেই বার্সেলোনা লিজেন্ড দলকে কলকাতায় আনার ‘ভগীরথ’ ছিলেন কৌশিকবাবু। অগ্রজ এডমিলসন, স্যাভিওলাদের হাত দিয়ে রাজ্যের মুখ্যমন্ত্রী মমতা বন্দ্যোপাধ্যায়ের জন্য সই করা জার্সি পাঠিয়েছিলেন বার্সার মহাতারকা লিওনেল মেসি। এবার কৌশিকবাবুর মাধ্যমেই কলকাতার জন্য একবুক আবেগ নিয়ে শুভেচ্ছা পাঠিয়েছেন কান। বলেছেন, ‘‘পুজোয় সবাইকে শুভেচ্ছা জানাই।’’ কানের শুভেচ্ছায় বাঙালির পুজো হয়ে যায় সবার! কৌশিক বলছেন, ‘‘কান দার্শনিক মানুষ। ওর চিন্তাভাবনা অন্য ধরনের। কলকাতাকে কেন্দ্র করে গোটা দেশে ফুটবল নিয়ে কাজ করার চিন্তা ভাবনা রয়েছে ওঁর।’’ 
মোহনবাগান-তাঁবুতে এখনও অলিভার কানের ছবি ফ্রেমবন্দি রয়েছে। গোটা কলকাতার মননে জায়গা করে নিয়েছেন বিশ্ববরেণ্য গোলকিপার। অলিভারের হৃদয়ে আজও উঁকি দিচ্ছে এক টুকরো কলকাতা। 
(ভিডিও সৌজন্য— কৌশিক মৌলিক)